Nyborg: Mindre tid til klargøring af kølemaden. Færre penge til rengøring og gåture til hjemmeboende. Og et farvel til tilbuddet om gratis varmtvandstræning for seniorer.

Sådan lyder blot nogle af forslagene fra administrationen for at sætte en prop i de stigende udgifter til kommunens ældrepleje. I alt skal der findes knap 15 millioner kroner her og nu for at rette op på den "økonomiske ubalance", som det hedder i den seneste ledelsesrapportering fra 31. marts i år.

Ældreplejen måtte sammen med jobcentret holde hårdt for, da de politiske partier i efteråret indgik forlig om budgettet for 2019.

Men her, blot fire-fem måneder inde i det nye budgetår, må politikerne finde sparekniven frem igen. Og nok engang er der altså kommunens ældre borgere og de ansatte på området, som risikerer at blive ramt.

På listen over spareforslag, som Ældreudvalget fik præsenteret på et møde forleden, finder man også en generel reduktion i driftsmidlerne til Plejecenter Egevang i Ullerslev på 150.000 kroner.

Ifølge sundhedschef Mette Bill Ladegaard har plejecentret i en årrække haft et mindreforbrug, og derfor lægger man nu op til at justere budgettet efter forholdene.

Også kommunens indsats i forhold til rehabilitering risikerer at blive beskåret, og det samme gælder demensområdet.

Langt den største enkeltbesparelse skal dog komme fra en reduktion i udgifterne til sygefraværet og dermed også vikarforbruget på hele 3,5 millioner kroner.